Document ID: 32003D0514

Komisijas Lēmums
(2003. gada 10. jūlijs)
par veselības aizsardzības pasākumiem pret Āfrikas cūku mēri Sardīnijā (Itālijā)
(izziņots ar dokumenta numuru C(2003) 2293)
(Dokuments attiecas uz EEZ)
(2003/514/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1989. gada 11. decembra Direktīvu 89/662/EEK par veterinārajām kontrolēm Kopienas iekšējā tirdzniecībā, lai izveidotu iekšējo tirgu [1], kurā jaunākie grozījumi izdarīti ar Regulu (EK) Nr. 806/2003 [2], un jo īpaši tās 9. pantu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām kontrolēm, kas piemērojamas Kopienas iekšējā tirdzniecībā ar atsevišķiem dzīviem dzīvniekiem un produktiem, lai izveidotu iekšējo tirgu [3], kurā jaunākie grozījumi izdarīti ar Eiropas Parlamenta un Padomes Direktīvu 2002/33/EK [4], un jo īpaši tās 10. pantu,
tā kā:
(1) Komisijas 1995. gada 28. marta Lēmums 95/108/EK par veselības aizsardzības pasākumiem pret Āfrikas cūku mēri Sardīnijā (Itālijā) [5] ir būtiski grozīti [6]; skaidrības un lietderības labad minētais lēmums jākodificē.
(2) Āfrikas cūku mēris jāuzskata par endēmisku slimību Nuoro provincē, Sardīnijā (Itālijā).
(3) Dzīvu cūku, svaigas cūkgaļas un dažu cūkgaļas produktu tirdzniecības dēļ šāda epidemioloģiskā situācija apdraud ganāmpulkus citos Itālijas reģionos un citās dalībvalstīs.
(4) Padomes 1990. gada 26. jūnija Lēmums 90/424/EEK par izdevumiem veterinārajā jomā [7], kurā jaunākie grozījumi izdarīti ar Regulu (EK) Nr. 806/2003, paredz Kopienas finansiālas līdzdalības iespēju dzīvnieku slimību izskaušanā un uzraudzībā.
(5) Tas ir mērķis Āfrikas cūku mēra izskaušanas programmām, kuras Itālija ik gadus iesniedz apstiprināšanai, lai izskaustu šo slimību no pārējiem inficētajiem Sardīnijas apgabaliem.
(6) Itālijas iestādes veic juridiskos pasākumus, lai aizliegtu dzīvu cūku, svaigas cūkgaļas un dažu cūkgaļas produktu pārvietošanu no Sardīnijas teritorijas; šo juridisko pasākumu pieņemšana garantē šā Lēmuma īstenošanas efektivitāti.
(7) Šajā Lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Itālija aizliedz cūku dzimtas dzīvnieku pārvietošanu no Sardīnijas reģiona teritorijas.
2. pants
1. Itālija aizliedz svaigas cūkgaļas, kuras izcelsme ir jebkurš cūku dzimtas dzīvnieks, pārvietošanu no Sardīnijas reģiona teritorijas.
2. Atkāpjoties no 1. punkta noteikumiem, svaiga cūkgaļa var tikt sūtīta uz apgabaliem ārpus Sardīnijas reģiona teritorijas ar nosacījumu, ka attiecīgā gaļa:
a) no cūku izcelsmes dzīvniekiem ir ievesta Sardīnijas reģiona teritorijā kā kaušanai paredzētās cūkas saskaņā ar Padomes Direktīvu 64/432/EEK [8] vai 72/462/EEK [9]. Minētās kaušanai paredzētās cūkas tiek pārvestas tieši no iebraukšanas ostas uz iepriekš noteiktu kautuvi. Kad cūkas atved uz kautuvi, tās nokauj 12 stundu laikā, vai
b) no cūku izcelsmes dzīvniekiem, kuri:
i) turēti kompetento veterināro iestāžu apstiprinātā saimniecībā, kura atrodas Sasāri, Oristāno vai Kaljāri provincē;
ii) turēti vismaz četrus mēnešus izcelsmes saimniecībā;
iii) turēti saimniecībā, kas atrodas vismaz 10 km attālumā no jebkuras vietas, kurā konstatēts Āfrikas cūku mēra uzliesmojums;
iv) turēti saimniecībā, kurā cūkas nav bijušas ievestas iepriekšējo 30 dienu laikā;
v) iekļauti tādas saimniecības cūku kopskaitā, kam piemērota seroloģiskās testēšanas programma, kura pieprasīta saskaņā ar Āfrikas cūku mēra izskaušanas programmu, ko pieņēmusi Komisija, ņemot vērā Lēmuma 90/424/EK noteikumus, un pēdējo sešu mēnešu laikā nav atklātas Āfrikas cūku mēra vīrusa antivielas;
vi) iekļauti pirms dzīvnieku aizvešanas nokaušanai seroloģiskās testēšanas programmā, kas īstenota 10 dienu laikā pirms aizvešanas uz kautuvi, kur nav atklātas Āfrikas cūku mēra vīrusa antivielas, pirms dzīvnieku aizvešanas nokaušanai pārbaudes programma attiecīgajam cūku sūtījumam jāveido tā, lai tā dotu seropozitīvo dzīvnieku noteikšanu apmēram ar 95 % ticamības pakāpi un izplatību 5 % apmērā;
vii) izcelsmes saimniecībā tiek veikta klīniskā pārbaude 24 stundu laikā pirms pārvietošanas. Visas cūkas un saistītās iekārtas izcelsmes saimniecībā ir jāpārbauda. Dzīvniekus identificē ar krotālijām izcelsmes saimniecībā tā, lai var noteikt to izcelsmes saimniecību;
viii) pārvietoti tieši no izcelsmes saimniecības uz iepriekš noteiktu kautuvi. Transportlīdzekļus pirms iekraušanas tīra un dezinficē un oficiāli aizplombē. Cūkām pievieno veselības dokumentu, kas apliecina, ka tās atbilst i) līdz vii) punkta prasībām, un kuru parakstījusi kompetentā iestāde;
ix) kad cūkas atved uz kautuvi, tās nokauj 12 stundu laikā.
3. Lēmuma 2. pantā minēto gaļu tur atsevišķi no gaļas, kas neatbilst šajā pantā paredzētajiem nosacījumiem.
3. pants
Gaļai, kas nosūtīta no Sardīnijas reģiona teritorijas, pievieno valsts pilnvarota veterinārārsta izsniegtu sertifikātu. Sertifikātā ieraksta šādu tekstu:
"Gaļa, kas atbilst Komisijas Lēmumam 2003/514/EK par veselības aizsardzības pasākumiem pret Āfrikas cūku mēri Sardīnijā (Itālijā)."
4. pants
1. Itālija aizliedz cūkgaļas produktu pārvietošanu no Sardīnijas reģiona teritorijas.
2. Atkāpjoties no 1. punkta noteikumiem, cūkgaļas produktus var sūtīt uz apgabaliem ārpus Sardīnijas reģiona teritorijas ar nosacījumu, ka gaļa:
a) apstrādāta saskaņā ar Padomes Direktīvas 80/215/EEK [10] 4. panta 1. punkta a) apakšpunkta noteikumiem vai
b) ražota iepriekš noteiktā uzņēmumā un tikai no gaļas, kas:
i) atbilst 2. panta 2. un 3. punkta noteikumiem vai
ii) tiek ievesta Sardīnijas reģiona teritorijā kā svaiga cūkgaļa saskaņā ar Padomes Direktīvas 64/433/EEK [11] noteikumiem.
5. pants
Lēmuma 4. panta 2. punkta b) apakšpunktā minētajiem gaļas produktiem, kuri nosūtīti no Sardīnijas reģiona teritorijas, pievieno valsts pilnvarota veterinārārsta izsniegtu sertifikātu. Sertifikātā ieraksta šādu tekstu:
"Gaļas produkti, kas atbilst Komisijas Lēmumam 2003/514/EK par veselības aizsardzības pasākumiem pret Āfrikas cūku mēri Sardīnijā (Itālijā)."
6. pants
Itālija iepazīstina visas dalībvalstis un Komisiju:
a) ar 2. pantā minētās(-o) iepriekš noteiktās(-o) lopkautuves(-ju) nosaukuma(-u) un atrašanās vietas(-u) un 4. panta 2. punkta b) apakšpunktā minētā(-o) iepriekš noteiktā(-o) uzņēmuma(-u) nosaukuma(-u) un atrašanās vietas(-u) sarakstu, ko apstiprinājusi Galvenā veterinārā iestāde;
b) ar ziņojumu ik pēc sešiem mēnešiem, kas ietver informāciju par cūku skaitu saskaņā ar 4. panta 2. punkta b) apakšpunktā paredzētajiem pasākumiem un veikto seroloģisko testēšanu.
7. pants
1. Itālija izveido Valsts koordinācijas un uzraudzības komiteju. Komitejas priekšsēdētāju ieceļ Galvenā veterinārā iestāde, kas ir atbildīga par šā Lēmuma ieviešanu un Āfrikas cūku mēra izskaušanas pasākumu uzraudzību. Komiteja:
a) iegūst datus par uzraudzības darbībām, ko īsteno Sardīnijas reģiona iestādes;
b) tai ir datu apstrādes iespējas;
c) tai ir ātras saziņas metodes ar Sardīnijas reģionu.
2. Galvenā veterinārā iestāde var ieviest turpmākus aizsardzības pasākumus, kas nav minēti šajā Lēmumā, ja tos uzskata par vajadzīgiem.
8. pants
Lēmumu 95/108/EK atceļ.
Atsauces uz atcelto lēmumu uzskata par atsaucēm uz šo Lēmumu un lasa saskaņā ar II pielikumā ietverto atbilstības tabulu.
9. pants
Šis lēmums ir adresēts dalībvalstīm.
Briselē, 2003. gada 10. jūlijā

Labels: 17
8
3
6
18